《次韵大父晒麦》
宋代·苏籀

西郊岁种十亩麦，自笑不耕惟坐食。
吾人一饱已天幸，此外何心更求得。
我田长熟无旱潦，玉粒收来坚且好。
岂同豪右执券契，虐取多求急於盗。
我家治生无奇功，累世守此慈俭风。
仓囷不满非所恤，冒暑一晒安敢慵。
长空不见纤云起，沽酒烹鸡会邻里。
炎飚不厌尘满身，冷饼行看冰上齿。
閒居舍此一事无，狥时干禄姑舍诸。
信知为农自足乐，秦相未必贤牵卢。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。